Astudiaeth Achos: Ymyriad Cymorth Cynnar Cydlynol gyda Phartneriaeth Gref â'r Trydydd Sector
Cafwyd atgyfeiriad drwy'r broses sgrinio ar gyfer teulu â dau blentyn (9 ac 13 oed), lle’r oedd pryderon wedi dwysáu ynghylch diffyg presenoldeb yn yr ysgol, anawsterau ymddygiadol, a straen rhieni yn gysylltiedig â phwysau ariannol a dirywiad mewn iechyd meddwl. Er bod ymyrraeth statudol wedi bod yn y gorffennol, ni chafodd y trothwyon ar gyfer dwysáu'r ymateb eu cyrraedd, sy'n golygu bod hon yn ymyrraeth Cymorth Cynnar briodol.
Neilltuwyd yr achos i weithiwr cyn pen 48 awr, gan ddangos ymateb amserol. Nododd asesiad sy'n seiliedig ar gryfderau, gan ddefnyddio Signs of Safety, ffactorau amddiffynnol allweddol, gan gynnwys perthynas gadarnhaol rhwng rhiant a phlentyn a pharodrwydd i ymgysylltu. Datblygwyd cynllun ar y cyd, gan ganolbwyntio ar wella trefniadau, presenoldeb yn yr ysgol, a lles y rhieni.
Nodwedd allweddol o arfer da yn yr achos hwn oedd integreiddio cefnogaeth y trydydd sector yn effeithiol. Cydlynodd yr ymarferydd gyfarfod Tîm o Amgylch y Teulu (TAF), gan ddod â chynrychiolwyr o'r sector addysg, cwnselydd yr ysgol a darparwr gwasanaethau rhianta o'r trydydd sector (a gomisiynwyd at y diben hwn) ynghyd. Sicrhaodd hyn ymateb cyfannol gan nifer o asiantaethau a lleihau dyblygu.
Darparodd partner y trydydd sector raglen rianta strwythuredig ochr yn ochr â chymorth un-i-un, gan alluogi'r rhiant i feithrin hyder, deall ymddygiad a datblygu ffiniau cyson. Yn ogystal â hynny, rhoddwyd y teulu mewn cysylltiad â chymorth yn y gymuned, gan gynnwys grŵp lles lleol a gwasanaeth cyngor ariannol, gan wella gwydnwch a lleihau unigedd.
Defnyddiwyd technegau cyfweld ysgogol drwyddi-draw i gryfhau ymgysylltiad a chefnogi newid cynaliadwy. Sicrhaodd arfer hyblyg sy'n seiliedig ar berthnasoedd – gan gynnwys ymweliadau cartref a chysylltu â’r ysgol – gynnydd cyson.
Dros gyfnod o 12 wythnos, gwellodd presenoldeb yn yr ysgol o 62% i 92%, cynyddodd hyder y rhieni, a lleihawyd nifer y digwyddiadau yn ymwneud ag ymddygiad. Cafodd yr achos ei drosglwyddo i lefel is yn llwyddiannus, heb orfod ei drosglwyddo i wasanaethau statudol.
Mae'r achos hwn yn tynnu sylw at werth partneriaethau cryf yn y trydydd sector wrth ddarparu cymorth ataliol a chynnar, ac wrth wella deilliannau i deuluoedd.

